b'\n_START_ARTICLE_\nNekalan surmat\n_START_PARAGRAPH_\nNekalan surmat olivat Tampereen Nekalassa sijaitsevassa kerrostaloasunnossa 21. elokuuta 2007 tapahtunut Suomen oloissa poikkeuksellisen raaka ja ajallisesti pitk\xc3\xa4kestoinen henkirikos._NEWLINE_Vuonna 1948 syntynyt mies ja t\xc3\xa4m\xc3\xa4n vuonna 1974 syntynyt poika saivat surmansa, kun heid\xc3\xa4n asuntoonsa tunkeuduttiin y\xc3\xb6ll\xc3\xa4. Tunkeutujat riistiv\xc3\xa4t asunnossa olleilta miehilt\xc3\xa4 hengen v\xc3\xa4kivalloin k\xc3\xa4ytt\xc3\xa4en apunaan muun muassa silityslautaa, suihkuletkua ja paistinpannua. Lis\xc3\xa4ksi heit\xc3\xa4 kuristettiin ja potkittiin ja heid\xc3\xa4n p\xc3\xa4\xc3\xa4ll\xc3\xa4\xc3\xa4n hypittiin. Uhreja my\xc3\xb6s viillettiin ja pisteltiin puukolla, mattoveitsell\xc3\xa4 ja keitti\xc3\xb6veitsell\xc3\xa4. Ruumiinavauksessa vanhemmalla uhrilla todettiin 111 erillist\xc3\xa4 ulkoista vammaa. Nuoremmalla uhrilla ulkoisten vammojen m\xc3\xa4\xc3\xa4r\xc3\xa4ksi kirjattiin 61 kappaletta. Tekij\xc3\xa4t varastivat asunnosta kymmenen euroa, pelikoneen ja DVD-pelin, digisovittimen, matkapuhelimen, l\xc3\xa4\xc3\xa4kkeit\xc3\xa4 ja Tapio-viinapullon. Henkirikoksen j\xc3\xa4lkien peittelemiseksi yksi tekij\xc3\xb6ist\xc3\xa4 sytytti asunnon tuleen._NEWLINE_Teko oli ollut t\xc3\xa4ysin sattumanvarainen, eik\xc3\xa4 tekij\xc3\xb6iden ja uhrien v\xc3\xa4lill\xc3\xa4 ollut aiempaa historiaa. Ennen asuntoon p\xc3\xa4\xc3\xa4semist\xc3\xa4 seurue oli h\xc3\xa4irik\xc3\xb6inyt Tampereen Atomikyl\xc3\xa4n alueella ja pyrkinyt v\xc3\xa4kivaltaisesti ainakin yhteen asuntoon siin\xc3\xa4 kuitenkaan onnistumatta. Tekij\xc3\xa4t olivat yht\xc3\xa4 lukuun ottamatta tekohetkell\xc3\xa4 humalassa._NEWLINE_Markku Petteri Laitinen (s. 1986), Teemu Petteri Lappalainen (s. 1989), Juha Tapani Olkkola (s. 1988) ja Toni Artturi V\xc3\xa4limaa (s. 1985) vangittiin teosta noin kuukauden kuluttua tapahtuneesta._NEWLINE_Tampereen k\xc3\xa4r\xc3\xa4j\xc3\xa4oikeus k\xc3\xa4sitteli surmia 18. ja 21. tammikuuta ja antoi v\xc3\xa4lituomion 4. helmikuuta 2008. Kaikki nelj\xc3\xa4 l\xc3\xa4hetettiin sen j\xc3\xa4lkeen mielentilatutkimuksiin, joissa heid\xc3\xa4t todettiin syyntakeisiksi._NEWLINE_Elokuussa 2008 k\xc3\xa4r\xc3\xa4j\xc3\xa4oikeus tuomitsi Laitisen kahdesta murhasta, t\xc3\xb6rke\xc3\xa4st\xc3\xa4 ry\xc3\xb6st\xc3\xb6st\xc3\xa4 ja tuhoty\xc3\xb6st\xc3\xa4 elinkautiseen vankeuteen, V\xc3\xa4limaan kahdesta murhasta ja t\xc3\xb6rke\xc3\xa4st\xc3\xa4 ry\xc3\xb6st\xc3\xb6st\xc3\xa4 elinkautiseen vankeuteen, Lappalaisen nuorena henkil\xc3\xb6n\xc3\xa4 tehdyst\xc3\xa4 taposta, t\xc3\xb6rke\xc3\xa4st\xc3\xa4 pahoinpitelyst\xc3\xa4 ja t\xc3\xb6rke\xc3\xa4st\xc3\xa4 ry\xc3\xb6st\xc3\xb6st\xc3\xa4 7 vuoden ja 6 kuukauden vankeusrangaistukseen ja Olkkolan taposta, t\xc3\xb6rke\xc3\xa4st\xc3\xa4 pahoinpitelyst\xc3\xa4 ja t\xc3\xb6rke\xc3\xa4st\xc3\xa4 ry\xc3\xb6st\xc3\xb6st\xc3\xa4 7 vuoden ja 6 kuukauden vankeusrangaistukseen. Olkkolan kohdalla oikeus katsoi osuuden tekoon muita v\xc3\xa4h\xc3\xa4isemm\xc3\xa4ksi._NEWLINE_Kes\xc3\xa4kuussa 2009 Turun hovioikeus katsoi Lappalaisen syyllistyneen nuorena henkil\xc3\xb6n\xc3\xa4 tehtyyn murhaan ja kovensi rangaistusta yhdeks\xc3\xa4\xc3\xa4n vuoteen vankeutta. Muiden tuomiot pysyiv\xc3\xa4t ennallaan.'